Uppskot
til
løgtingslóg um at fyrisita ogn hjá aldursómyndugum og persónum undir verju o.a
§ 1. Lógin fevnir um ogn hjá persónum, sum eru aldursómyndug sambært § 1 í verjumálslógini ella undir verju sambært §§ 5 og 6 í verjumálslógini, Anordning om ikrafttræden for Færøerne af værgemålsloven.
Stk. 2. Reglurnar í hesi lóg eru ikki galdandi fyri samverjumál jf. § 7 í verjumálslógini.
Stk. 3. Reglurnar í hesi lóg eru ikki galdandi fyri verjumál, har verjin saman við einum hjúnafelaga fyrisitur tann partin av felagsbúnum, sum er fevndur af verjumáli, jf. § 33, stk. 1 í verjumálslógini.

Fyrisiting
§ 2. Reiður peningur, partabrøv, obligatiónir, veðskuldarbrøv og onnur virðisbrøv, sum koma undir eitt verjumál, skal stýrast av fyrisitingardeild í einum peningastovni, sum Innlendismálaráðið hevur góðkent til endamálið. 
Stk. 2. Verjin fyrisitur

1) fastar ognir, leysafæ, krav um vøruveiting og onnur virðir, sum ikki verða stýrd av fyrisitingardeild eftir stk. 1, og 
2) upphæddir undir eina stødd, sum verður ásett av Innlendismálaráðnum.
Stk. 3. Verjin skal syrgja fyri, at peningaogn fevnd av stk. 1 verður latin eini fyrisitingardeild, og verjin kann ikki vátta fyri móttøku av slíkari peningaogn.
Hvar skal ogn setast
§ 3.  Reiður peningur fevndur av einum verjumáli skal setast inn í eina fyrisitingardeild, jf. § 2, stk. 1, ella í ein peningastovn, jf. § 2, stk. 2, nr. 2, ella setast í virðir, sum hava nøktandi trygd.

Gávur og fríarvur

§ 4. Viðvíkjandi gávu til aldursómyndug ella persón undir verju verða reglurnar í § 2, stk. 1 og § 3 einans brúktar, um gávugevarin hevur ásett hetta.

§ 5. Í testamenti kann arvaleggjarin áseta, at reglurnar í § 2, stk. 1 og § 3 ikki skulu nýtast viðvíkandi fríarvi. 
Nýtsla av ogn
§ 6. Fyri at kunna nýta av ogn, sum er fevnd av verjumáli, skal verjin hava góðkenning frá Ríkisumboðnum. Hetta er galdandi uttan mun til, hvussu virðini verða fyrisitin.

Fyrisitingarligar reglur

§ 7. Innlendismálaráðið ásetir reglur um
1) skyldur verjans við verjumálsbyrjan at gera ein lista yvir ognir og skuld og um skráseting, notering og tinglýsing av ómyndugleika,

2) fyrisiting sambært § 2 og um eftirlit við fyrisitingardeildunum, heruppií um teirra skyldur at lata upplýsingar um teirra umsjón,

3) í hvørji virði/ognir, peningaogn fevnd av verjumáli, kann verða sett í, jf. § 3 og um undantøku av minni upphæddum frá setunarreglunum,

4) skyldu hjá almennum myndugleikum, tryggingarfeløgum, pensjónskassum og peningastovnum at inngjalda peningaogn fevnd av § 2, stk. 1, til eina fyrisitingardeild, og um skyldu at boða eftirlitsmyndugleikanum frá um framhaldandi veitingar til ein aldursómynding ella persón undir verju og

5) møguleikan til í ítøkiligum førum at víkja frá reglunum um fyrisiting og reglunum um hvar ogn skal setast.

Eftirlit og kæra
§ 8. Útlendingastovan hevur eftirlit við fyrisitingardeildunum. 
Stk. 2. Útlendingastovan kann krevja allar upplýsingar frá fyrisitingardeildunum, sum eru neyðugar fyri eitt fullgott eftirlit.

§ 9. Avgerðir hjá fyrisitingar-deildunum kunnu kærast til Útlendingastovuna, hvør avgerð er endalig.

§ 10. Starvsfólk í fyrisitingardeildunum hava tagnarskyldu um tað, sum tey fáa kunnleika um viðvíkjandi fyrisiting av peningaogn.

Gildiskoma v.m.
§ 11. Hendan lógin kemur í gildi 1. januar 2010.

Stk. 2. Samstundis fer úr gildi “Anordning nr. 186 af 12. maj 1962 om ændring i anordning angående udlån af umyndiges og andre under offentlig bestyrelse eller offentligt tilsyn stående midler m.m” 

§ 12. Peningaogn, sum tá lógin fær gildi, verður fyrisitin av Yvirformyndarínum, skal innan 31. desember 2012 verða flutt til fyrisiting í eina fyrisitingardeild.

Stk. 2.  Peningaogn, sum aldursómyndingur ella persónur undir verju fær aftan á 1. januar 2010, og sum skal stjórnast eftir § 2, verður tó latin til fyrisiting í Yvirformyndarínum, um aldursómyndingin ella persónurin undir verju har hevur peningaogn, sum ikki enn er flutt til fyrisiting í eini fyrisitingardeild.

Stk. 3. Nærri reglur um flyting og um framhaldandi fyrisiting av peningaogn í skiftistíðini verður ásett av Innlendismálaráðnum, sum um neyðugt kann leingja freistina í stk. 1.

Kap. 1. Almennar viðmerkingar

1. Orsøk til lógaruppskotið
Í seinastu tingsetu samtykti Løgtingið ríkislógartilmæli um at seta í gildi fyri Føroyar nýggja verjumálslóg. (tingmál 96/2008)
Undir viðgerðini av málinum kom fram, at fyrisiting av ogn hjá bæði ómyndugum og myndugum persónum sambært verjumálslógini er føroyskt sermál, av tí at Yvirformyndaríið longu varð yvirtikið við heimastýrislógini í 1948.

Reglurnar í verjumálslógini um fyrisiting og hvar ogn kann setast hjá persónum undir verju vóru tí ikki settar í gildi fyri Føroyar, tí heimildin at áseta reglur um hetta er hjá Løgtinginum, og reglurnar eiga tess vegna at vera gjørdar sum løgtingslóg.
Innlendismálaráðið boðaði undir viðgerðini av málinum rættarnevndini frá, at landstýriskvinnan ætlaði at mæla til, at Yvirformyndaríið verður tikið av, og at uppgáva at fyrisita ogn hjá aldursómyndugum og persónum undir verju í staðin verður løgd til góðkendar fyrisitingardeildir í peningastovnum.

Við hesum lógaruppskotinum verður hetta gjørt.
2. Endamálið við lógaruppskotinum
Við lógaruppskotinum verða gjørdar reglur um, hvussu vera skal við ogn hjá aldursómyndugum, t.e. børn og ung undir 18 ár, og hjá persónum, sum koma undir verju jf. §§ 5 og 6 í verjumálslógini. 
Grundhugsanin viðvíkjandi ogn hjá ómyndugum og persónum undir verju hevur frá gamlari tíð verið, at setanin skal einans gerast í trygg virðir, við tí endamálið at varðveita ognina, og at tað er neyðugt at verja tann ómynduga fyri misnýtslu.

Fyri at náa størst møguligu verju av ogn hjá tí ómynduga, er tí ásett 

at verjin er undir eftirliti av Ríkisumboðnum og Innlendismálaráðnum,

at ein partur av ogn hjá ómyndugum og persónum undir verju skal fyrisitast í góðkendum fyrisitingardeildum,

at verji og fyrisitingardeildir skulu fylgja serligum reglum um hvar ogn kann setast  hjá ómyndugum og persónum undir verju, og

at verjin fyri ávísar upphæddir og sløg av inntøkum skal gera ein verjumálsroknskap.
Lógin ásetir reglur um, hvør hevur ábyrdina av ognini, hvar og hvussu peningur skal setast, hvussu stóra peningaupphædd verjin kann fyrisita, og skyldur hjá verja, fyrisitingardeild og almennum myndugleikum o.ø. 
3. Galdandi lóggáva
Sambært rættargangslógini fyri Føroyar § 14, stk. 1, litra c er ásett, at tað er eitt  Yvirformyndarí í Føroyum, sum sorinskrivarin røkir, og at peningaogn hjá ómyndugum persónum skal setast har.

Tað er sorinskrivarin, sum higartil hevur havt fyrisitingina av ogn hjá ómyndugum persónum um hendi. Upplýst er, at burtursæð frá nøkrum donskum reglum frá 1928, sum møguliga framvegis eru í gildi, er virksemið hjá Yvirformyndarínum og fyrisitingin  av ogn hjá ómyndugum ikki ásett við lóg.

Yvirformyndaríið hevur upplýst, at tey hava ábyrgd av uml. 30 mió. kr. og 200 konti. Teirra arbeiði er at stovna konto, innseta peningin, og at viðgera umsóknir um leysgeving av peningi. Arbeiðsbyrðan hevur ikki verið tann stóra, og í tí dagliga brúkar ein skrivari hálva tíð at gera uppgávur fyri Yvirformyndaríið.  

Peningurin hevur verið settur á vanliga innlánskonti í føroyskum peningastovni.
Sorinskrivarin heldur, at Yvirformyndaríið er ein ótíðarhóskandi skipan, sum tíðin er farin frá. Hann hevur eisini víst á, at fyrisiting av so stórari peningaogn greitt fellur uttanfyri vanliga virksemið hjá Føroya rætti, og at starvsfólk hjá rættinum tí heldur ikki hava nakran serstakan fakligan førleika til at umsita so stórar peningaognir.

4. Stuttur samandráttur av nýskipanini
Við lógaruppskotinum verður fyrisitingin og ábyrgdin fyri hvar ogn skal setast hjá bæði aldursómyndugum og persónum undir verju flutt frá Yvirformyndarínum til fyrisitingardeildir í peningastovni.  
Skipanin inniber, at stórur partur av peningaligi fyrisitingini verður latin privatum peningarstovnum. Herumframt verða eisini meira almenrættsligar uppgávur, so sum góðkenning av verjumálsroknskapum, løgd til peningastovnin, tó við kærumøguleika til Útlendingastovuna, sum er ein almennur stovnur.

Ogn, sum ein aldursómyndingi ella persónur undir verju ikki sjálvur hevur ræði yvir, skal fyrisitast í eini fyrisitingardeild hjá peningarstovni, sum Innlendismálaráðið hevur góðkent til endamálið.

Tá Innlendismálaráðið skal góðkenna eina fyrisitingardeild verður atlit tikið til støddina av peningastovninum, hvar í landinum peningastovnurin er, hvønn fyrisitingarligan kunnleika peningastovnurin hevur, og hvønn fakliga kunnleika peningastovnurin hevur til kapitalumsiting. Hetta seinasta hevur týdning í mun til uppgávurnar, sum er í samband við fyrisitingina.  
Nærri reglur um hvussu ognin skal fyrisitast fer at verða ásett í kunngerð. Hendan kunngerðin verður gjørd við heimild í § 7 og skal eisini koma í gildi 1. januar 2010. 
Eisini skal Innlendismálaráðið við heimild í § 12, stk. 3 í lógini í kunngerð áseta reglur um flyting av ogn frá Yvirformyndarínum v.m., og reglur um fyrisitingina hjá Yvirformyndarínum av ogn hjá ómyndugum v.m., sum skulu flytast frá Yvirformyndarínum. Eisini hesar skulu koma í gildi 1. januar 2010.
Orsakað av tætta sambandinum millum reglurnar í hesi lógini og verjumálslógini eru fyri greidleikan sakir nakrar greinar tiknar við í uppskotið, sum eisini eru í verjumálslógini. Talan er um §§ 5 – 7.
Útlendingastovan skal hava eftirlit við fyrisitingardeildunum og vera kærumyndugleiki. 

5. Hvør hevur ummælt uppskotið og innkomnar hoyrings viðmerkingar
Uppskotið hevur verið til ummælis hjá Yvirformyndarínum, Felagnum fyri føroyskar peningastovnar, Útlendingastovuni, Ríkisumboðnum, Almannamálaráðnum, Almannastovan, Nærverkið, Meginfelag teirra brekaðu, Javni, Advokatfelag Føroya, Grannskoðarafelag Føroya, Fíggjarmálaráðið og Tinglýsingini.
Svar er komið frá .....

Innkomnar hoyringsviðmerkingar .....
Kap. 2. Avleiðingarnar av uppskotinum.
1. Fíggjarligu avleiðingarnar fyri land og kommunu
Uppskotið inniber, at Yvirformyndaríið verður tikið av, og at uppgáva at fyrisita ogn hjá aldursómyndugum og persónum undir verju í staðin verður løgd til góðkendar fyrisitingardeildir í peningastovnum.

Innlendismálaráðið skal góðkenna fyrisitingardeildirnar, og Útlendingastovan skal hava eftirlit við fyrisitingardeildunum og vera kærumyndugleiki. 

Útreiðslan av hesum verður væntandi ..... ?????? kr.

2. Mettar umsitingarligar avleiðingarnar fyri land og kommunu.
Uppskotið hevur nakað av umsitingarligum avleiðingum fyri landið við sær, av tí at Innlendismálaráðið skal góðkenna fyrisitingardeildirnar, og Útlendingastovan skal hava eftirlit við fyrisitingardeildunum. Eisini skal Útlendingastovan vera kærumyndugleiki.

Væntandi verður tó talan um eina minni arbeiðsbyrðu.
Ongar umsitingarligar avleiðingar eru fyri kommunurnar.

3. Fíggjarligu avleiðingarnar fyri vinnuna
Uppskotið hevur ikki nakrar fíggjarligar avleiðingar fyri vinnuna.
4. Avleiðingar fyri umhvørvið
Uppskotið hevur ikki nakrar avleiðingar fyri umhvørvið. 
5. Serligar fíggjarligar, umsitingarligar ella umhvørvisligar avleiðingar fyri serstøk øki í landinum
Uppskotið hevur ikki nakrar serligar fíggjarligar, umsitingarligar ella umhvørvisligar  avleiðingar fyri serstøk øki í landinum. 
6. Sosialar avleiðingar fyri ávísar samfelagsbólkar ella felagsskapir
Fyri aldursómyndug og teirra verjar, persónar undir verju og teirra verjar hevur uppskotið við sær, at í staðin fyri ongar reglur at hava haft á hesum øki, verða tað ásettar greiðar reglur um fyrisitinga og hvar at seta peningaogn hjá hesum persónum. 

Eisini fyri tey, sum eru um persónar undir verju, tey avvarandi, starvsfólk á bústovnum o.l. er tað ein fyrimunur at hava greiðar reglur viðvíkjandi ogn hjá aldursómyndugum og persónum undir verju. 
7. Hava millumtjóða sáttmálar við sær fíggjarligar, umsitingarligar ella umhvørvisligar avleiðingar fyri landsmyndugleikar, kommunumyndugleikar, ávís øki í landinum, ávísar samfalgsbólkar ella vinnunua.
Nei, á hesum øki eru ikki millumtjóða sáttmálar, sum hava nakrar slíkar avleiðingar við sær.
8. Áleggur uppskotið fólki skyldur t.d. upplýsingarskyldu, skrásetingarskyldu ella t.d. krøv um loyvi skal verða greitt frá umsitingarliga avleiðingunum av hesum.
Uppskotið áleggur ikki fólki uttanfyri skipanina nakra slíkar skyldur. Men uppskotið áleggur verja og fyrisitingardeildum ávísar upplýsingarskyldu, skrásetingarskyldu, men einans í tann mun, sum tað er neyðugt, fyri at hesi kunnu røkja teirra uppgávu sambært lógini nøktandi.

9. Verða heimildir lagdar til annan landsstýrismann, ella til kommunur útyvir kommunustýrislógina, skal greiðast frá teimum fyrilitum, ið grundgeva hetta.
Uppskotið inniber, at stórur partur av peningaligi fyrisitingini verður latin privatum peningarstovnum. Herumframt verða eisini ávísar meira almenrættsligar uppgávur, so sum góðkenning av verjumálsroknskapum, løgd til peningastovnin, tó við kærumøguleika til Útlendingastovuna, sum er ein almennur stovnur.

Hetta verður gjørt tí at tað verður mett, at peningastovnarnir hava besta fakliga serkunnleikan viðvíkjandi fyrisiting av peningaogn og virðisbrøvum.

Sama skipanin hevur verið galdandi í Danmark síðani 1981.

Yvirformyndaríið sum stovnur í Danmark var endaliga avtikin í 1981, og síðani tá hevur Yvirformyndaríið í Føroyum innsett alla peningaogn hjá ómyndugum persónum í vanligan peningastovn, so á ein hátt kann sigast at fyrisitingin av peningaognini longu í dag er latin privatum peningarstovnum.
10. Fáa almennir myndugleikar atgongd til privata ogn skal grundgevast fyri hesum og greiðast frá vavinum av heimildini.
Ongar slíkar ásetingar eru í uppskotinum.
11. Skema
	
	Fyri landið /landsmyndugleikar
	Fyri kommunalar myndugleikar
	Fyri pláss/øki í landinum
	Fyri ávísar samfelagsbólkar/felagsskapir
	Fyri vinnuna

	Fíggjarligar /búskaparligar avleiðingar
	Nei
	Nei
	Nei
	Nei
	Nei

	Umsitingarligar avleiðingar
	Ja
	Nei
	Nei
	Ja
	Nei

	Umhvørvisligar avleiðingar
	Nei
	Nei
	Nei
	Nei
	Nei

	Avleiðingar í mun til altjóða reglur og avtalur
	Nei
	Nei
	Nei 
	Nei
	Nei

	Sosialar avleiðingar
	
	
	
	Ja
	


Kap. 3. Serligar viðmerkingar

Til § 1. 

Til stk. 1: Verjumálslógin verður væntandi seinni í heyst sett í gildi fyri Føroyar sum “Anordning om ikrafttræden for Færøerne af værgemålsloven.” Eftir ætlan skal hon koma í gildi tann 1. januar 2010.
Tað er ásett í § 1 í verjumálslógini, at børn og ung undir 18 ár, sum ikki eru gift, eru aldursómyndug, og tess vegna ómyndug. Ríkisumboðið kann samstundis sum loyvi til giftarmál verður givið eisini áseta, at ein ungur undir 18 ár framhaldandi skal vera aldursómyndugur.
Sambært verjumálslógini eru 3 sløg av verju til vaksin:

· § 5:  tað vanliga verjumálið, sum skal laga seg eftir tørvinum hjá tí einstaka

· § 6: eitt fíggjarligt verjumál, sum hevur við sær miss av rættarligum virkisføri, tvs. at persónurin missir rættin til at handla sjálvur. Hetta svara til at vera gjørdur ómyndugur eftir verandi lóg

· § 7: samverjumál, har verjin virkar saman við tí, sum er undir verju. Hetta líkist í stóran mun tí, sum í verandi lóg er lágverjumál

Vanliga verjumálið eftir § 5 kann setast í verk, um ein persónur orsakað av sálarsjúku, tungum demensi, sálarligum menningartarni ella álvarsligari viknaðari heilsu ikki er førur fyri at taka sær av sínum fíggjarligu ella persónligu viðurskiftum. Verjumálið kann avmarkast til at fevna um antin fíggjarlig viðurskifti ella persónlig viðurskifti. Við fíggjarligum viðurskiftum kann verjumálið avmarkast til einans at fevna um ávísar fíggjarligar ognir ella viðurskiftir, og við persónligum viðurskiftum kann verjumálið avmarkast til einans at fevna um ávísar spurningar. Persónar, sum eru undir verju eftir § 5, eru myndugir.

Um tað í samband við verjumál eftir § 5 er tørvur á at taka rættarliga virkisførið frá einum persóni, verður hetta gjørt eftir § 6. Hetta kann setast í verk, tá tørvur er á at verja persónin fyri egnum avgerðum, og at verja hann fyri at verða misnýttur av øðrum. Persónurin er tá ómyndugur og kann ikki sjálvur binda seg við rættarhandlum ella ráða yvir síni ogn. Verjumál eftir § 6 kann ikki avmarkast.

Ásetingarnar í hesi lóg eru galdandi fyri ognir, sum eru fevndar av verjumáli jf. §§ 5 og 6 í verjumálslógini.
Til stk. 2: Samverjumál eftir § 7 fevnir bara um fíggjarlig viðurskifti og kann eisini avmarkast til ávísar fíggjarligar ognir. Í samverjumálið virka tann, sum er undir verjumáli, og verjin í felag. Og persónurin undir verjumáli kann fáa loyvi til sjálvur ráða yvir eini peningaupphædd at nýta til egnan tørv. Samverjumál kann setast í verk, um persónurin sjálvur biður um at fáa hjálp til fíggjarlig viðurskifti. Hetta kann vera orsakað av tørvandi royndum, viknaðari heilsu ella líknandi støðu.

Ásetingarnar í lógini eru ikki galdandi fyri samverjumál jf. § 7 í verjumálslógini. 
Til stk. 3: Reglurnar í hesi lóg eru heldur ikki galdandi fyri verjumál, har verjin saman við einum hjúnafelaga fyrisitur tann partin av felagsbúnum, sum er fevndur af verjumáli, jf. § 33, stk. 1 í verjumálslógini.

Til § 2. Fyrisiting
Til stk. 1: Við lógaruppskotinum verður fyrisiting og ábyrgdin fyri setan av peningaogn hjá aldursómyndugum og persónum undir verju flutt frá Yvirformyndarínum til góðkendar fyrisitingardeildir í peningastovni.  

Peningaogn, sum aldursómyndugi ella persónur undir verju ikki sjálvur hevur ræði yvir, skal nú fyrisitast í eini fyrisitingardeild hjá peningarstovni, sum Innlendismálaráðið hevur góðkent til endamálið. Enn eru ongar fyrisitingardeildir góðkendar av Innlendismálaráðnum, men væntandi er hetta komið væl áleiðis áðrenn 1. januar 2010.

Til stk. 2: Upphæddin í stk. 2. nr. 2 fer í kunngerð væntandi at verða ásett til umleið kr. 75.000. Peningaogn undir 75.000 kr. skal tó fyrisitast í eini fyrisitingardeild, um hendan frammanundan fyrisitur peningaogn, ella um tað verður roknað við, at peningaognin seinni fer upp um 75.000 kr.

Til stk. 3: Reglan í stk. 3 hevur við sær, at tann, sum rindar beinleiðis til verjan, kann koma sær í tí støðu at noyðast at rinda eina ferð afturat. 
Og í § 7, nr. 4 er heimilað Innlendismálaráðnum at áseta reglur um skyldu hjá almennum myndugleikum, tryggingarfeløgum, pensjónskassum og peningastovnum at inngjalda peningaogn fevnd av § 2, stk. 1, til eina fyrisitingardeild og at boða eftirlitsmyndugleikanum frá um framhaldandi veitingar til aldursómyndug ella persón undir verju. 
Til § 3. Hvar skal ogn setast 
Nærri reglur verða við heimild í § 7, nr. 3 ásettar av Innlendismálaráðnum í kunngerð. 
Hesar reglur eru galdandi fyri peningaogn, sum er fyrisitin í góðkendari fyrisitingardeild, eins væl og fyri peningaogn, sum verður fyrisitin av verjanum. 
M.a. fer at verða ásett, at:

· Peningaogn kann innsetast sum kontant innistandandi. 
· Vanliga kann í mesta lagi helvtin av peningaognini setast í obligatiónir, vinningsbýtisgevandi íløgufeløg, partabrøv o.líkn. 
· Í einum felagi kann tað í mesta lagi keypast/ognast partabrøv svarandi til 15% av partapeningi felagsins. 
· Vinningsbýti felagsins skal hava verið 5%. 
· Í mesta lagi 15% av peningaognini kann setast í partabrøv í einum felagið. 
· Obligatiónir mugu vanliga ikki keypast fyri ein prís, sum er hægri enn áljóðandi virðið. 

· Peningaogn kann setast í í fastogn afturfyri tinglýst veð, um veðbrævið saman við frammanfyristandandi prioritetum umroknaðir til kontantvirðið, hevur eina trygd, sum er innanfyri 70% av virðismetingini, og um ognin hevur hóskandi brunatrygging.
Innlendismálaráðið kann áseta reglur um, at peningaogn kann verða sett í á annan hátt enn ásett í kunngerðini, um serligir umstøður tala fyri hesum.
Til § 4. Gávur 
Ásetingin er tann sama sum § 37 í Verjumálslógini, og sum kemur eisini undir málsræði hjá Ríkisumboðnum sum eftirlitsmyndugleiki hjá verjunum. Hon er tikin við her fyri greidleikans sakir, av tí at hon hevur við at gera ogn hjá aldursómyndingi og persónum undir verju. 

Nærri reglur um hetta verða ásettar í eini kunngerð, sum verður givin av Justitsministerinum við heimild í §§ 23 og 32 í Verjumálslógini: Bekendtgørelse om værgemål 

Væntanin er at ætlan gávugevarans er at víkja frá eftirlits-, fyrisitingar- og setanarreglunum. Tað er verjin, sum má sanna/prógva, at talan er um eina gáva ella nakað, sum sum kemur ístaðin fyri eina gávu.
Orsakað av sambandinum millum reglurnar í hesi lógini og verjumálslógini má væntast, at ein avgerð hjá einum gávugevara eftir § 37 í verjumálslógini, sum hevur sama orðalag sum § 4 í hesi lógini, um at brúka §§ 28 – 30 og § 39 í verjumálslógini, einans kann verða tikin, um gávugevarin samstundis ger av at velja frá fyrisitingar- og setunarreglarnar í § 2, stk. 1 og § 3 í hesi lóg. Tað má eisini við atliti til greidleikan við reglunum væntast, at ein gávugevari ikki kann gera av, at nakrar av reglunum í §§ 28 – 30 og § 39 í verjumálslógini og § 2, stk. 1 og § 3 í hesi lógini, skulu brúkast og aðrar ikki. Gávugevarin má um so er velja, at allar reglurnar skulu brúkast. 
Til § 5. Fríarvur
Ásetingin er tann sama sum § 38 í Verjumálslógini, og kemur eisini undir málsræði hjá Ríkisumboðnum sum eftirlitsmyndugleiki hjá verjunum. Hon er tikin við her fyri greidleikans sakir, av tí at hon hevur við at gera ogn hjá persónum undir verju. 

Nærri reglur um hetta verða ásettar í eini kunngerð, sum verður givin av Justitsministerinum við heimild í §§ 23 og 32 í Verjumálslógini: Bekendtgørelse om værgemål 

Arvaleggjarin skal greidliga áseta, at peningaogn skal vera at ráða frítt yvir. Testator skal um so er velja frá allar reglurnar í §§ 28 – 30 og § 39 í verjumálslógini og § 2, stk. 1 og § 3 í hesi lógini, og kann ikki velja at velja nakrar frá. Sí eisini viðmerking til § 4.
Tað ber ikki til at frítaka tryggingar, sum koma til útgjaldingar við deyða, frá fyrisitingar- og setunarreglunum í §§ 2, stk. 1 og § 3. Tað sama er galdandi fyri framíhjárættindi í pensjónskonti gjørd í peningastovni.

Til § 6. Nýtsla av ogn
Tað er Ríkisumboðið, sum tekur avgerð í hesum málum. 

Ásetingin er tann sama sum § 39 í Verjumálslógini, og kemur undir málsræði hjá Ríkisumboðnum sum eftirlitsmyndugleiki hjá verjunum. Hon er tikin við her fyri greidleikans sakir, av tí at hon hevur við at gera ogn hjá persónum undir verju. 

Nærri reglur um hetta verða ásettar í eini kunngerð, sum verður givin av Justitsministerinum við heimild í §§ 23 og 32 í Verjumálslógini: Bekendtgørelse om værgemål 

Til § 7. Fyrisitingarligar reglur
Nærri reglur verða við heimild í § 7 ásettar av Innlendismálaráðnum í kunngerð. 

Í kunngerðini verða neyvari ásetingar um skyldu verjans t.d. at skráseta virðir og skuld, at notera virðisbrøv og fáa tinglýst møguligan dóm eftir § 6 í verjumálslógini um frátøku av rættarliga virkisførinum. 

Ætlanin er m.a. at áseta, at reglur um skráseting av ogn og skuld einans skulu verða galdandi fyri verjumál fyri vaksin, men ikki fyri verjumál fyri aldursómyndingar, tá  foreldur eru verjar fyri síni børn undir 18 ár, sum búgva heima.

Sbrt. tinglýsingarlógini § 13, stk. 2 og 3 hevur verjin frásagnarskyldu, tá ið rættarligi myndugleikin verður frátikin eftir verjumálslógini § 6. Tá ið ómyndugur fær eigindóm sum arv, ella viðkomandi á annan hátt ognast fastan eigindóm, skal verjin tinglýsa ómyndugleikan. Fyri ómynding av aldri skal føðingardagur hansara upplýsast
Og í § 48 í tinglýsingarlógini er ásett, at avgerð um at frátaka rættarliga myndugleikan eftir verjumálslógini § 6 skal tinglýsast fyri at fáa gildi móti avtalum, sum í góðari trúgv verða gjørdar við ómynding. Móti avtalum um fastan eigindóm skal tinglýsing eisini fara fram sambært § 1 í tinglýsingarlógini. Somu reglur eru galdandi fyri rættindi eftir tinglýstum skiftiúrdrátti.

Tað er ikki neyðugt við nýggjari tinglýsing um flutt verður. Verjin hevur skyldu til at syrgja fyri, at tinglýsingin verður framd. Eigur ella ognast ómyndugur fastogn, hevur verjin skyldu til at syrgja fyri at fáa avgerðina tinglýsta har, sum ognin er. Eisini fyribils avgerðir skulu lýsast beinanvegin.

Rættarvirknaðurin av tinglýsing er, at rættargerð um eina ogn, sum tann ómyndugi fremur aftan á dagin, tá ið dómurin er innlatin til tinglýsing og førdur í dagbókina, er ógild, sjálvt um sáttmálameðparturin var góðvarin. Tann ikki tinglýsta avgerðin kann bara gerast galdandi mótvegis tí illvarna. Við tinglýsing av eini rættargerð um fastogn hjá ómyndingi, skal ansast eftir at góðkenning er frá Ríkisumboðnum. 

Eisini verður í kunngerð ásett, hvussu verjin skal gera við reiðan pening og onnur virðir, sum verjin sjálvur fyrisitur. Reglur um nær og hvussu roknskapurin skal gerast, setast upp, sendast inn, grannskoðast v.m. 

Tað verður eisini í kunngerðini ásett nærri reglur um, hvar fyrisitingardeildirnar kunnu seta peningaupphæddir. Hvørji virðisbrøv ognin kann setast í, hvat virðisbrøv kunnu keypast fyri, hvussu stórur partur av ognini kann setast í virðisbrøv, og eisini hvat ognin ikki kann setast í. Hetta er fyri at tryggja, at tað ikki skal koma fyri, at ogn hjá einum aldursómyndugum ella persóni undir verju minkar ellar lækkar av hesi orsøk. Reglur verða gjørdur um, hvat fyrisitingardeild skal ansa eftir, tá útgoldið verður av ognini. Sí eisini viðmerking til § 3.

Til § 8.

Útlendingastovan skal hava eftirlit við fyrisitingardeildunum. 

Tá Útlendingastovan varð sett á stovn í 2008, var ætlanin at hesin stovnur við tíðini eisini skuldi taka sær av viðgerð av øðrum málsøkjum, sum eru undir málsræði hjá Innlendismálaráðnum, og sum hóska seg betri at verða viðgjørd á stovnsstigi heldur enn á aðalráðsstigi.
Fyrisiting av ogn hjá aldursómyndugum og persónum undir verju er partur av persónsrættinum.

Í hesum sambandi hevur verið umhugsað at broytt navnið til t.d. Borgara- og Útlendingastovan. 
Til § 9.
Ásett er at avgerðin hjá Útlendingastovuni í einum kærumáli um avgerð hjá eini fyrisitingardeild er endalig. Hetta merkir, at tað ikki ber til at kæra avgerðina hjá Útlendingastovuni víðari. 

Sum er er Útlendingastovan beinleiðis partur av Innlendismálaráðnum, og so leingi hetta er støðan, kann avgerðin hjá Útlendingarstovuni sambært vanligum fyrisitingarrætti ikki kærast víðari. 

Men tá Útlendingarstovan gerst sjálvstøðugur stovnur, hevur ásetingin við sær, at tað  ikki fer at vera møguligt at kæra avgerðina víðari til Innlendismálaráðið sum yvirskipaður myndugleiki. 

Til § 10. 
Talan er um starvsfólk á privatum peningastovni, sum í sínum starvi eisini røkja uppgávur fyri tað almenna.
Til § 11.

Lógin skal fáa gildi samstundis sum verjumálslógin, sum eisini verður sett í gildi 1. januar 2010.
Einasta lýsta rættarreglan um ogn hjá ómyndugum er ein fyriskipan frá 1962. Hendan verður tí sett úr gildi.
Til § 12.
Hetta eru skiftisreglur. Sum er er tað Yvirformyndaríð, sum fyrisitur alla ogn hjá ómyndugum persónum. Tað verður hildið at vera neyðugt at hava eina skiftistíð upp á 2 ár, so góð tíð er at fáa allar peningaognir fluttar undir skipaðum viðurskiftum frá Yvirformyndarínum til fyrisitingardeildir. 

Tá ein 2 ára skiftistíð er, er tað eisini neyðugt at gera reglur um, hvussu vera skal við peningaogn, sum fellur aldursómyndugum og persónum undir verju í lut í hesi skiftistíðini. 
Við heimild í § 12, stk. 3 skulu tvær kunngerð gerast: 
· Tann fyrra kunngerðin skal áseta nærri reglur um flyting av ogn frá Yvirformyndarínum v.m. (Bkg. nr. 473 frá 17.9.1981 om afgivelse af midler fra overformynderiet verður brúkt sum fyrimynd) 
· og tann seinna skal áseta reglur um fyrisitingina hjá Yvirformyndarínum av ogn hjá ómyndugum v.m., sum skal flytast frá Yvirformyndarínum (Bkg. nr. 474 frá 17.9.1981 om overformynderiets bestyrelse af umyndiges midler m.v., der skal afgives fra overformynderiet verður brúkt sum fyrimynd)

Innlendismálaráðið, dagf.

Annika Olsen, 

landsstýriskvinna

/ Rúni Joensen

